වගාවන් සඳහා අවශ්‍ය පොහොර නොමැතිවීමෙන් ප්‍රදේශ රැසක ගොවීන් තවදුරටත් පත්ව ඇත්තේ දැඩි අසිරුතාවකටයි.ඔවුන් දිනෙන් දින විරෝධතා සහ උද්ඝෝෂණ පවත්වමින් බලධාරීන්ගෙන් ඉල්ලා සිටින්නේ වගාවන්ට අවශ්‍ය පොහොර කඩිනමින් ලබාදෙන ලෙසයි.වගාවන් සඳහා අවශ්‍ය පොහොර ඉල්ලමින් සමස්ත ලංකා ගොවිජන සම්මේලනය මෙම උද්ඝෝෂනය සංවිධාන කර තිබුණේ රාජාංගනය යාය 9 ප්‍රදේශයේදීයි.රසායනික පොහොර ලබාදෙන ලෙස ඉල්ලා අඔගස්දෝව - බලගල ප්‍රදේශයේ ගොවීන් පෙළපාලියකින් පැමිණ බලගල වෙල්යායේ දී විරෝධතාවක නිරත වුණා.ගොවිජන එකමුතුව මගින් එම විරෝධතාව සංවිධාන කර තිබුණා.ගාල්ල මහදූව දික්කුඹුර ප්‍රදේශයේ පදිංචි එරංග කොඩිතුවක්කු මහතා වෘත්තියෙන් රක්ෂණ නියෝජිතයෙක් වන අතර අමතර වශයෙන් වගා කටයුතුවලද නිරත වනවා.ඔහු වසර නවයක පමණ කාලයක සිට වී වගාව සිදු කරන්නේ කාබනික පොහොර භාවිත කරමින්.ඔහු පවසන්නේ කාබනික පොහොර භාවතය තුළින් හොඳ අස්වැන්නක් ලැබෙන බවයි.මේ අතර රජයේ කාබනික පොහොර වැඩසටහනට දායකත්වය ලබා දීම සඳහා මැදිරිගිරිය ප්‍රාදේශීය සභාව මේ වන විට කටයුතු කරමින් සිටිනවා.ඒ අනුව මැදිරිගිරිය ප්‍රාදේශීය සභාවට අයත් යුදගනාව ප්‍රදේශයේ පිහිටි කසළ එක්රැස් කිරීමේ මධ්‍යස්ථානයේදී කාබනික පොහොර නිෂ්පාදනය කරනවා.මැදිරිගිය ප්‍රාදේශීය සභා බල ප්‍රදේශය තුළ දෛනිකව කසළ ටොන් 2ක ප්‍රමාණයක් එක්රැස් වන අතර එමගින් දිනකට කාබනික පොහොර කිලෝග්‍රෑම් 300ක පමාණයක් නිෂ්පාදනය කෙරෙනවා.මේ සඳහා ප්‍රදේශයේ එකතුවන කැළිකසළ සහ වැව්වල ඇති ආක්‍රමණශීලී ශාක යොදා ගන්නා බවයි මැදිරිගිරිය ප්‍රාදේශීය සභාවේ සභාපතිවරයා පැවසුවේ.